Proba

Sistemaren probari dagokionez, proba kasuak zehaztu ez diren arren, sistemak funtzionamendu zuzena duela baieztatzeko hainbat egiaztapen egin dira.

XSLT eraldaketa egin aurretik errore pila bat zeuden ereduan. Pixkanaka eraldaketa agindu berriak gehitu dira erroreak gutxitu, bukaeran errore guztiak konpondu arte. XLST eraldaketak ondo funtzionatzen ez badu, editore grafikoak erroreak ematen ditu. Gainera, erroredun atalak ez dira bistaratzen, zuzen daudenak bakarrik. Beraz, errorerik ez badago eredu osoa bistaratuko da editorean. Horrek esan nahi du eraldaketa ongi egin dela eta eredua metaereduarekin bat datorrela. Gainera, eraldaketa bi metodologia erabiliz egin denez, ziurtasun handiagoz esan dezakegu ongi dagoela.

Editoreen sinkronizazioari dagokionez, antzeko zerbait gertatzen da. Editoreen arteko sinkronizazioak huts egiten badu, beste editoreak errorea emango du. Kasu honetan, editoreen arteko sinkronizazioak ongi funtzionatzen du eredua fitxategi bakarrean dagoenean. Hori bai, eredua hainbat fitxategitan banatuta badago erreferentziak erabiliz, huts egiten du. Erabilitako eredua fitxategi pila batean banatuta dagoenez, sinkronizazioa ez dabil ondo eta ez dira testu editorearen fitxategiak sortzen. Fitxategi berri batean eredu sinple bat definitzen badugu, arazorik gabe sinkronizatzen dira editoreak.

Datu-basearen SQL kodea sortzerakoan, konprobatu behar dugu nahi ditugun datu guztien INSERT aginduak sortu direla. Aginduak zuzenak diren edo ez jakiteko, nahikoa da *phpMyAdmin* tresnan inportatzen dugunean errorerik ematen ez duela jakitea. Gainera, datu-basearen taulak definitzerakoan murriztapenak ongi zehazten baditugu, ez digu utziko betetzen ez dituzten datuak gehitzen. Adibidez, PRIMARY KEY erabilita ziurtatzen dugu taulen gakoak desberdinak direla eta FOREIGN KEY erabilita taulen arteko erreferentziak zuzenak direla.

Metodologiaren informazioa aurreko datu-basetik Drupal datu-basera pasatzeko, moduluen bidez mota bakoitzeko edukia gehitu behar da. Beraz, eduki motak ongi definitzen badira, sistemak ez du utziko edukia gehitzen ez baditu beharrezko eremu guztiak. Adibidez, datuak ez baditugu ordena egokian inportatzen erroreak agertuko dira, erreferentziatutako elementuak ez direlako existitzen. Ez daukagu konprobatu beharrik datu-basean gorde al diren, webguneko interfazean agertzen badira datu-basean baitaude.

Drupal webguneak proiektuen informazioa gordetzeko balio duela konprobatzeko, proiektu honen informazioa gehitu da. ProMeta izeneko proiektu bat sortu da eta proiektuko kideak eta rolak gehitu dira. Ondoren, ProMeta proiektuaren dokumentazio webgunean dauden OpenUP artefaktu guztiak gehitu dira, erabiltzaile bakoitzak berari dagozkionak.